b"\n_START_ARTICLE_\nAnne Hathaway (igralka)\n_START_SECTION_\nZgodnje \xc5\xbeivljenje in za\xc4\x8detki kariere\n_START_PARAGRAPH_\nAnne Jacqueline Hathaway se je rodila v Brooklynu, New York, Zdru\xc5\xbeene dr\xc5\xbeave Amerike, kot h\xc4\x8di Geralda Hathawaya, odvetnika in Kathleen Ann\xc2\xa0\xc2\xbbKate\xc2\xab\xc2\xa0(roj. McCauley), igralke, ki jo je navdu\xc5\xa1ila nad igralskim poslom, da je od\xc5\xa1la po njenih stopinjah. Ko je bila stara \xc5\xa1est let se je njena dru\xc5\xbeina preselila v Millburn, New Jersey. Ima starej\xc5\xa1ega brata Michaela in mlaj\xc5\xa1ega brata Thomasa. Ima nekaj irskih, francoskih, nativo-ameri\xc5\xa1kih in nem\xc5\xa1kih korenin._NEWLINE_Vzgojena je bila v duhu katoli\xc5\xa1ke vere, ki ji je privzgojila\xc2\xa0\xc2\xbbzares mo\xc4\x8dne vrednote\xc2\xab\xc2\xa0in v otro\xc5\xa1tvu si je \xc5\xbeelela postati nuna. Pri petnajstih si je premislila, saj je takrat njen starej\xc5\xa1i brat, Michael, dru\xc5\xbeini razkril, da je homoseksualec. Menila je, da zaradi bratove spolne usmerjenosti ne more biti ve\xc4\x8d del te vere. Leta 2009 je povedala, da ni katoli\xc4\x8danka, saj \xc5\xa1e ni\xc2\xa0\xc2\xbbna\xc5\xa1la prave vere\xc2\xab\xc2\xa0zase, kasneje pa je povedala, da so njena verska prepri\xc4\x8danja\xc2\xa0\xc2\xbb\xc5\xa1e v izdelavi.\xc2\xab_NEWLINE_Kot otrok je bila pred\xc4\x8dasno sprejeta na \xc5\xa1olo Wyoming Elementary School v Millburnu, kjer je za\xc4\x8dela hoditi v prvi razred, ko bi morala biti \xc5\xa1e vedno v vrtcu. Diplomirala je na \xc5\xa1oli Millburn High School, kjer je tudi za\xc4\x8dela s svojo igralsko kariero, saj so jo vklju\xc4\x8dili v veliko \xc5\xa1olskih iger; bila je zelo uspe\xc5\xa1na in za upodobitev Winifred v Once Upon a Mattress dobi nominacijo za nagrado Rising Star Award v kategoriji za\xc2\xa0\xc2\xbbnajbolj\xc5\xa1i nastop srednje\xc5\xa1olske igralke\xc2\xab. V tem \xc4\x8dasu je igrala tudi v igrah, kot so Jane Eyre in Gigi v gledali\xc5\xa1\xc4\x8du Paper Mill Playhouse (ta je postavljen v New Jerseyju blizu njene \xc5\xa1ole). Nekaj semesterov je pre\xc5\xbeivela na Kolid\xc5\xbeu Vassar (Vassar College) v Poughkeepsieju, New York, kjer je \xc5\xa1tudirala angle\xc5\xa1ki jezik, preden se je premestila v Newyor\xc5\xa1ko univerzo Gallatin School of Individualized Study, vendar \xc5\xa1e danes vedno ponavlja, da je bil vpis na kolid\xc5\xbe ena izmed njenih najbolj\xc5\xa1ih odlo\xc4\x8ditev in da je u\xc5\xbeivala med ostalimi ljudmi, ki so posku\xc5\xa1ali\xc2\xa0\xc2\xbbodrasti\xc2\xab. Bila je \xc4\x8dlanica kluba Barrow Group Theater Company's acting program in s tem postala edina najstnica, ki so jo sprejeli vanj. Kot najstnica je bila Anne Hathaway predana igralskemu programu Barrow Group Theater Company._NEWLINE_S sopranom je Anne Hathaway med letoma 1998 in 1999 nastopala v zboru All-Eastern U.S. High School Honors Chorus v Carnegie Hallu ter v gledali\xc5\xa1kih igrah, ki jih je prirejalo gledali\xc5\xa1\xc4\x8de Seton Hall Prep v West Orangeu, New Jersey. Tri dneve po nastopu z zborom v Carnegie Hallu je pri \xc5\xa1estnajstih letih dobila prvo televizijsko vlogo in sicer vlogo Megan Green v Foxovi televizijski seriji Get Real. Za to serijo je posnela 13 epizod._NEWLINE_Anne Hathaway je trenirana igralka in pravi, da raje nastopa v gledali\xc5\xa1\xc4\x8du, kot pa s filmskimi vlogami. Njen stil igranja primerjajo z igralkami, kot sta Judy Garland in Audrey Hepburn. Ona sama je Judy Garland navedla za svojo najljub\xc5\xa1o igralko in Meryl Streep kot svoj idol.\n_START_SECTION_\n2001\xe2\x80\x932004: Kariera se za\xc4\x8dne\n_START_PARAGRAPH_\nImela je vlogo Jean Sabine v filmu The Other Side of Heaven ob igralcu Christopherju Gorhamu. Pred tem je od\xc5\xa1la na avdicijo za Mio Thermopolis v filmu Princeskin dnevnik, ki ga je re\xc5\xbeiral Garry Marshall. Na avdicijo je od\xc5\xa1la med postankom med letom na Novo Zelandijo in vlogo dobila po eni avdiciji, tako da je igrala poleg Julie Andrews. Garry Marshall je kasneje povedal, da ji je vlogo dodelil zato, ker se mu je zdela prava zanjo: med avdicijo je namre\xc4\x8d padla s stola, njega pa je ta nerodnost zelo spominjalo na lik, Mio Thermopolis. (Kakorkoli \xc5\xbee, med pogovorom z Steveom Carellom leta 2008 je Anne Hathaway zanikala, da je med to avdicijo padla s stola, kljub temu pa je odkrito priznavala, da je\xc2\xa0\xc2\xbb\xc5\xa1tor\xc2\xab.) Film Princeskin dnevnik je iz\xc5\xa1el pred filmom The Other Side of Heaven, pa tudi danes je Anne Hathaway veliko bolj prepoznavna pod vlogo Mie Thermopolis, kot pa po liku iz drugega filma. Po svetu je film Princeskin dnevnik prejel velik komercialni uspeh in kmalu po izzidu so za\xc4\x8deli na\xc4\x8drtovati nadaljevanje. Veliko filmskih kritikov je njen nastop pohvalilo; nek kritik z BBC-ja je, na primer, napisal:\xc2\xa0\xc2\xbbAnne Hathaway \xc5\xbeari v glavni vlogi in ustvarja enkratno kemijo.\xc2\xab Film The Other Side of Heaven je prejel ve\xc4\x8dinoma negativne ocene s strani filmskih kritikov, vendar ga je javnost prejela pozitivno, vsaj glede na to, da je imel versko temo._NEWLINE_V februarju 2002 je poleg Briana Stokes Mitchella v produkciji firme City Center Encores! zaigrala v koncertu Carnival! kot Lilli. Istega leta je posnela glasovno razli\xc4\x8dico knjig v seriji Princeskin dnevnik in posnela glasovno razli\xc4\x8dico prvih treh knjig. Glas je posodila tudi liku Haru v angle\xc5\xa1ki razli\xc4\x8dici Hiroyuki Moritovega filma The Cat Returns._NEWLINE_V naslednjih treh letih nadaljuje z igranjem v razli\xc4\x8dnih dru\xc5\xbeinskih filmih in tako v o\xc4\x8deh javnosti postane vzornica mnogih otrok. V letu 2002 igra v filmu z naslovom Nicholas Nickleby ob Charlieju Hunnamu in Jamieju Bellu, kjer je ve\xc4\x8dinoma prejela pozitivne ocene. Revija Northwest Herald je film ozna\xc4\x8dila za\xc2\xa0\xc2\xbbneverjetno sme\xc5\xa1en film\xc2\xab, revija Deseret News pa je napisala, da je igralska zasedba filma\xc2\xa0\xc2\xbbvredna oskarja\xc2\xab. Film je kljub kriti\xc4\x8dnemu uspehu od prodaje vstopnic zaslu\xc5\xbeil manj kot 4 milijone $._NEWLINE_Njena naslednja vloga je bila vloga Elle iz Frella (glavni lik) v filmu Uro\xc4\x8dena Ella iz leta 2004, napisanem po istoimenskem romanu, ki pa je prejel ravnodu\xc5\xa1ne ocene. V njem je Anne Hathaway zapela dve pesmi in tri soundtracke, vklju\xc4\x8dno z duetom z Jessejem McCartneyjem._NEWLINE_Leta 2004 je Anne Hathaway poleg Gerarda Butlerja dobila vlogo v filmu Fantom iz opere, vendar jo je zavrnila, saj se je \xc5\xbeelela osredoto\xc4\x8diti na snemanje drugega dela filma Princeskin dnevnik (2001), Princeskin dnevnik 2: kraljevska zaroka. Disney s produkcijo tega filma za\xc4\x8dne zgodaj leta 2004, film sam pa izzide avgusta tistega leta. Film je prejel v glavnem negativne ocene s strani filmskih kritikov, vendar je kljub temu zaslu\xc5\xbeil 95,1 milijonov $, za samo snemanje filma pa so porabili 40 milijonov $.\n_START_SECTION_\n2005\xe2\x80\x932007: Prehod\n_START_PARAGRAPH_\nPo filmu Princeskin dnevnik 2: kraljevska zaroka, se Anne Hathaway pojavi v ve\xc4\x8d dramati\xc4\x8dnih filmih. Izrazila se je, da\xc2\xa0\xc2\xbbvsakdo, ki je vzor otrokom, potrebuje premor\xc2\xab, \xc4\x8deprav se ji je zdelo\xc2\xa0\xc2\xbbprisr\xc4\x8dno, da otroci rastejo z njo\xc2\xab. V letu 2005 je glas posodila Rde\xc4\x8di kapici v filmu Kdo je podtaknil Rde\xc4\x8di kapici?, ki je prejel v glavnem pozitivne ocene, v istem letu pa je igrala tudi v filmu Havoc, ki je govoril o pokvarjenem \xc4\x8dlanu dru\xc5\xbebe. Anne Hathaway se je v filmu slekla in posnela tudi nekaj spolnih scen. Kljub temu, da je bil film precej druga\xc4\x8den od njenih prej\xc5\xa1njih del je Anne Hathaway zanikala, da je vlogo sprejela zato, da bi se javnosti prikazala kot bolj odrasla igralka, povedala pa je tudi, da so gole scene v dolo\xc4\x8denih filmih del tega, kar je izbrala za svoj poklic; zaradi tega prepri\xc4\x8danja, se ji ne zdi moralno sporno pojavljati gol v dolo\xc4\x8denih filmih. Film v ZDA sploh ni iz\xc5\xa1el (je pa v drugih dr\xc5\xbeavah) in sicer zaradi \xc5\xa1ibkega kriti\xc4\x8dnega sprejema._NEWLINE_Po filmu Havoc se je ob igralcih Heathu Ledgerju in Jakeu Gyllenhaalu pojavila v drami Gora Brokeback. Gora Boreback je bil eden izmed redkih uspe\xc5\xa1nih filmov, ki opisujejo homoseksualno razmerje v \xc5\xa1estdesetih letih prej\xc5\xa1njega razmerja, film sam pa je prejel mnogo nominacij za oskarja. Anne Hathaway je pozneje povedala, da ji je snemanje filma pomenilo ve\xc4\x8d, kot nagrade, ki jih je film dobil in da si je kot igralka \xc5\xbeelela pripovedovati predvsem zgodbe, kot je bila zgodba v filmu Gora Brokeback._NEWLINE_Njen naslednji film je bila komedija v letu 2006, Hudi\xc4\x8devka v Pradi, kjer je igrala asistentko vplivne urednice neke modne revije, ki jo je upodobila Meryl Streep. Kasneje je Streepovo opisala kot naravnost\xc2\xa0\xc2\xbbpreprosto bo\xc5\xbeansko\xc2\xab. Anne Hathaway je povedala tudi, da je snemanje tega filma zelo dvignilo njen odnos do mode, vendar da ni spremenilo njenega osebnega stila, kljub temu, da je \xc5\xbee prej trdila, da je to\xc2\xa0\xc2\xbbenostavno nekaj, \xc4\x8desar ne dojamem\xc2\xab. V intervjuju z revijo Us Weekly je povedala, da sta se ona in sodelavka, igralka Emily Blunt huj\xc5\xa1anja lotili na popolnoma napa\xc4\x8den na\xc4\x8din. Dejala je:\xc2\xa0\xc2\xbbVse sem prakti\xc4\x8dno tla\xc4\x8dila sadje, zelenjavo in ribe [za huj\xc5\xa1anje]. Tega ne bi nikomur priporo\xc4\x8dila. Emily Blunt in jaz sva se lahko samo tola\xc5\xbeili in jokali, ker sva bili tako la\xc4\x8dni.\xc2\xab_NEWLINE_Leta 2007 je dobila vlogo v filmu Napumpana, vendar jo je zavrnila in kasneje jo je nadomestila Katherine Heigl. Re\xc5\xbeiser in scenarist Judd Apatow filma Napumpana je za izdajo revije The New York Times Magazine v maju 2007 povedal, da je Anne Hathaway zavrnila vlogo v filmu\xc2\xa0\xc2\xbbker nam ni \xc5\xbeelela pustiti uporabiti resni\xc4\x8dnega posnetka \xc5\xbeenske med rojevanjem za ustvarjanje iluzije tega, kako njen lik rojeva.\xc2\xab Anne Hathaway je v intervjuju z revijo Marie Claire v avgustu 2008 povedala, da ni\xc2\xa0\xc2\xbbverjela, da je bilo to potrebno za zgodbo.\xc2\xab_NEWLINE_Njen naslednji pomembnej\xc5\xa1i film je pri\xc5\xa1el leta 2007 in sicer v drami Ljubljena Jane, kjer je upodobila angle\xc5\xa1ko pisateljico Jane Austen. Tim Burton jo je povabil k igranju v filmu Sweeney Todd: Hudi\xc4\x8dev brivec, kjer naj bi zaigrala lik Johanne Barker, vendar je kasneje vlogo dobila Jayne Wisener, saj naj bi se Burton odlo\xc4\x8dil, da bo vlogo raje dodelil mlaj\xc5\xa1i in manj znani igralki.\n_START_SECTION_\n2008 - danes: Trenutni in prihajajo\xc4\x8di projekti\n_START_PARAGRAPH_\nV januarju 2008 se je Anne Hathaway pridru\xc5\xbeila lepotnim velikanom Lanc\xc3\xb4me, kot obraz njihove di\xc5\xa1ave Magnifique. V oktobru istega leta je gostila oddajo Saturday Night Live. Njen prvi film tistega leta je bil film z naslovom Ujemite Smarta, moderna verzija televizijske serije Mela Brooksa, Get Smart iz \xc5\xa1estdesetih. Poleg nje so igrali igralci, kot so Steve Carell, Dwayne Johnson in Alan Arkin. Film je bil zelo uspe\xc5\xa1en pri zaslu\xc5\xbeku, pa tudi filmski kritiki so mu dodelili ve\xc4\x8dinoma pozitivne ocene, zaradi \xc4\x8desar so veliko govorili o nadaljevanju. Pojavila se je v cameo pojavu filma Get Smart's Bruce and Lloyd: Out of Control. V oktobru sta iz\xc5\xa1la dva filma, v katerih je imela pomembnej\xc5\xa1e vloge: Rachel se poro\xc4\x8di z Debro Winger in Passengers z Patrickom Wilsonom. Premiera filma Rachel se poro\xc4\x8di je potekala v Benetkah in Hathawayjeva (ki je v njem igrala Kym) je s strani kritikov dobila kar nekaj precej vzpodbudnih pohval. Nominirana je bila za nagradi Academy Award in zlati globus. Anne Hathaway je povedala, da se je njen lik iz filma \xc5\xa1e bolj povezal z njo, saj je film temeljil na dejanskih razmerjih in zaradi mo\xc4\x8dnih \xc4\x8dustev, ki so bila prisotna v filmu._NEWLINE_V letu 2009 se je poleg Kate Hudson pojavila v komediji Vojna nevest, ki je iz\xc5\xa1la 9. januarja tistega leta. Anne Hathaway je film opisala kot\xc2\xa0\xc2\xbbostudno komercialen\xc2\xa0\xe2\x80\x93 tako veli\xc4\x8dasten.\xc2\xab Skupaj s soigralko sta se v februarju/marcu tistega leta pojavili na naslovnici revije Modern Bride, medtem pa je Anne Hathaway v mnogih intervjujih poudarjala, da sama ni\xc2\xa0\xc2\xbbtak\xc5\xa1en tip dekleta, da bi kar naprej sanjala o poroki\xc2\xab. V letu 2010 je v kar nekaj posodila glas raznim likom v televizijskih serijah, kot sta Family Guy in Simpsonovi (zanjo je prejela tudi nagrado Emmy v kategoriji za\xc2\xa0\xc2\xbbizstopajo\xc4\x8di glasovni nastop\xc2\xab), igrala pa je tudi Violo na festivalu New York Shakespeare Festival poleti 2009 poleg igralcev, kot so Audra McDonald kot Olivia, Raul Esparza kot vojvoda Orsino in Julie White kot Maria._NEWLINE_V letu 2010 so iz\xc5\xa1li naslednji filmski projekti Anne Hathaway: Tima Burtona, Alica v \xc4\x8dude\xc5\xbeni de\xc5\xbeeli, filmska upodobitev knjig Alica v \xc4\x8dude\xc5\xbeni de\xc5\xbeeli in Through the Looking-Glass poleg Helene Bonham Carter in Johnnyja Deppa, v romanti\xc4\x8dni komediji The Fianc\xc3\xa9, filmski upodobitvi romana Julie Buxbaum, The Opposite of Love, film Garryja Marshalla, Valentinovo, upodobitvi biografije Geralda Clarkea, Get Happy: The Life of Judy Garland, v kateri je zaigrala glavno vlogo. 8. decembra 2009 so sporo\xc4\x8dili, da bo Anne Hathaway zaigrala vlogo Felicie Hardy v filmu Sama Raimija, Spider-Man 4. Felicia Hardy se v filmu ne bo spremenila v \xc4\x8drno ma\xc4\x8dko, kot v stripih; namesto tega bo Raimijeva Felicia Hardy postala nov lik s supermo\xc4\x8dmi, imenovan Vulturess. 5. januarja 2010 je bilo sporo\xc4\x8deno, da bodo ponovno napisali scenarij za film Spider-Man 4 in da se Anne Hathaway v filmu ne bo pojavila, saj je\xc2\xa0\xc2\xbbpredraga.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nAnne Hathaway se ukvarja z mnogimi dobrodelnimi deli, vklju\xc4\x8dena pa je tudi v organizacije The Creative Coalition, The Step Up Women's Network, St. Jude Children's Research Hospital, The Human Rights Campaign in The Lollipop Theatre Network, organizacije, preko katerih filmske zvezde pomagajo bolnim otrokom. V letu 2008 ji je revija Elle podelila naslov\xc2\xa0\xc2\xbb\xc5\xbeenske v Hollywoodu\xc2\xab\xc2\xa0ter se ji zahvalila za delo preko organizacij The Step Up Women's Network in The Human Rights Campaign._NEWLINE_Anne Hathaway je v zgodnjem delu leta 2007 odkrito spregovorila o depresiji, s katero se je spopadala v najstni\xc5\xa1kih letih. Povedala je, da jo je v glavnem prebrodila brez raznih zdravil in podobnega._NEWLINE_V letu 2008 je v Late Show with David Letterman povedala, da je (spet) opustila kajenje. Igralka je s to razvado za\xc4\x8dela med snemanjem filma Rachel se poro\xc4\x8di, kjer je pokadila\xc2\xa0\xc2\xbbveliko\xc2\xab\xc2\xa0cigaret, nato\xc2\xa0\xc2\xbbza nekaj \xc4\x8dasa odnehala\xc2\xab\xc2\xa0in spet za\xc4\x8dela v stresnem poletju, ko je kon\xc4\x8dala razmerje z Raffaellom Follierijem. Odlo\xc4\x8dila se je, da bo s tem prenehala in da bo postala vegetarijanka._NEWLINE_V novembru 2008 je povedala, da hodi z igralcem Adamom Shulmanom._NEWLINE_V zvezi z osebnim \xc5\xbeivljenjem in veliko medijsko pozornostjo je Anne Hathaway citirala Oscarja Wildea:\xc2\xa0\xc2\xbbManj, ko govori\xc5\xa1 o tegobah \xc5\xbeivljenja, bolje.\xc2\xab\n_START_SECTION_\nRazmerje z Raffaellom Follierijem\n_START_PARAGRAPH_\nV letu 2004 je Anne Hathaway za\xc4\x8dela z razmerjem z italijanskim posredovalcem nepremi\xc4\x8dnin Raffaellom Follierijem. Med razmerjem je Anne Hathaway prevzela del poslov dobrodelne organizacije Follieri Foundation, kjer slu\xc5\xbei kot finan\xc4\x8dni donator in \xc4\x8dlan upravnega odbora fundacije direktorjev vse do leta 2007. Veliko ljudi je menilo, da bi razmerje s \xc4\x8dlovekom, ki je bil v preteklosti \xc5\xbee ve\xc4\x8dkrat tako ali druga\xc4\x8de v prekr\xc5\xa1ku, lahko negativno vplivalo na njeno kariero. Dobrodelna organizacija, ki so jo ustanovili leta 2003 v Manhattanu se osredoto\xc4\x8da na zagotavljanje cepljenja otrok iz narodov iz tretjega sveta, dobrodelno podjetje pa je junija 2008 za\xc4\x8dela opazovati organizacija IRS, saj ni predlo\xc5\xbeila dav\xc4\x8dnih dokumentov, s \xc4\x8dimer je postala neprofitna organizacija. Zaradi strahu, da bi to in druge pravne zadeve, ki se ti\xc4\x8dejo Follierija, o\xc5\xa1kodovale njeno igralsko kariero, je Anne Hathaway razmerje kon\xc4\x8dala sredi junija leta 2008._NEWLINE_Folleri je bil junija tistega leta aretiran zaradi goljufije, s katero bi zaslu\xc5\xbeil nekaj milijonov dolarjev. Poro\xc4\x8dali so, da je FBIodvzel zasebne revije Anne Hathaway iz Follierijevega stanovanja v New York Cityju, kar je bil del njihove preiskave. Sodi\xc5\xa1\xc4\x8de je pozneje navedlo, da je bila Anne Hathaway nevedo\xc4\x8d prejemnik ukradenega denarja, ki je v veliki meri bogat \xc5\xbeivljenjski stil njenega biv\xc5\xa1ega, redno nakupovanje in fine ve\xc4\x8derje v dobrih restavracijah. 23. oktobra 2008 je bil Raffaello Follieri spoznan za krivega obto\xc5\xbeb in obsojen na \xc5\xa1tiri leta in pol zapora._NEWLINE_V oktobru 2008 Anne Hathaway prvi\xc4\x8d odkrito spregovori o njenem razmerju in razhodu z Raffaellom Follierijem in o njegovi aretaciji za revijo W. Povedala je, da je bila po aretaciji njenega biv\xc5\xa1ega\xc2\xa0\xc2\xbb\xc5\xa1e ves teden \xc5\xa1okirana\xc2\xab\xc2\xa0in da ji brez dobrih prijateljev teh te\xc5\xbekih \xc4\x8dasov ne bi uspelo prebiti. Med njenim gostenjem oddaje Saturday Night Live se je Anne Hathaway \xc5\xa1alila glede izku\xc5\xa1nje v odprtem monologu."